Skoðanakannanir á Norður-Írlandi benda til þess að lýðveldissinnar verði sigurvegarar þingkosninganna sem þar fara fram í dag. Það yrðu söguleg tíðindi þar sem sambandssinnar hafa verið í meirihluta á þinginu til þessa.
Bretar ganga til kosninga í dag í bæjar- og sveitarstjórnarkosningum og til þings Norður-Írlands. Hundrað fjörutíu og sex bæjar- og borgarstjórnir eru kjörnar á Englandi, meðal annars í Lundúnum, Leeds, Birmingham og Manchester. Aðeins örfáar kosningar eru um borgarstjóra, en þeir eru venjulega ekki kosnir um leið og fulltrúar til sveitarstjórna. Kosið verður í 32 sveitarfélögum í Skotlandi og öllum sveitarfélögum í Wales, en það sem vekur mesta athygli er að allir 90 fulltrúarnir á þingi Norður-Írlands verða kjörnir. Þar stefnir í stærstu tíðindin samkvæmt skoðanakönnunum. Þær sýna að lýðveldissinnar í Sinn Fein, sem áður var stjórnmálaarmur ógnarverkasamtakanna Írska lýðveldishersins, verði fjölmennastir á þinginu í Stormont. Einnig er Alliance-flokknum spáð góðu gengi, en hann vill stuðla að samvinnu kaþólskra og mótmælenda á Norður-Írlandi. Verði niðurstaðan samkvæmt skoðanakönnunum verður Michelle O'Neill, leiðtogi Sinn Fein að líkindum leiðtogi nýrrar heimastjórnar. Slíkt hefði verið talið óhugsandi fyrir nokkrum áratugum þegar forsvarsmönnum flokksins var bannað að tjá sig í breskum og írskum fjölmiðlum.
Úrslit í bæjar- og sveitarstjórnarkosningum í öðrum landshlutum geta gefið til kynna stöðu flokka á landsvísu. Íhaldsmenn eru undir það búnir að tapa mörgum kjörnum fulltrúum vegna hneykslismála sem hafa skekið flokkinn, ekki síst veisluhöld í Downingstræti 10 þegar allar samkomur voru bannaðar í landinu vegna COVID-19 faraldursins.
Það stefnir í söguleg úrslit þingkosninganna á Norður-Írlandi í dag. Útlit er fyrir að lýðveldissinnar verði í meirihluta í fyrsta sinn í sögunni og að leiðtogi Sinn Fein taki við embætti fyrsta ráðherra í landshlutanum.